Titus Sennius Sollemnis

[thumb|[Ara trium Galliarum ad confluentem in sestertio Augusti expressa. Ibi Roma et Augustus a civitatibus Galliae colebantur.]]
**Titus Sennius Sollemnis**, Sollemnini filius, e civitate Viducassium (floruit saeculo tertio ineunte) inter primores Galliae fuit: non tantum enim omnes magistratus in sua civitate omnibus probantibus absolvit (quater duovir electus est) sed in concilio trium Galliarum ad Confluentem sacerdos Romae et Augusti electus est et sacra pro tota Gallia faciebat. Ditissimus erat unde beneficentiam (Graece *euergetismum*) suam ostentare potuit: nam in sua civitate balineum a patre promissum consummavit et Lugduni ad sacerdotii conlationem celebrandam munera gladiatoria edidit ita ut 32 paria per quadriduum pugnarent. Insuper omnia spectaculorum genera addidit.

Longam inscriptionem de meritis eius legere possumus quae Aregenuae in Viducassium urbe capitali circa 1580 inventa est in stela hodie Marmore Tauriniaco (*Marbre de Torigny*) nuncupata quia diu septimo saeculo Torignei/Tauriniaci apud familiam Matignon mansit. Basis fuit statuae quam concilium Galliarum in Sollemnis honorem a.d. XVII Kalendas Ianuarias anno 238 erexit, praecipue ut videtur ob arcam ferrariarum optime administratam. Haec arca pecuniam ad concili cultusque impensas necessariam subministrabat. Certe hunc honorem Sollemnis primus accepit.

Illa stela in Foro posita erat et Titus Sollemnis praeter merita beneficiaque sua magnam partem inscriptionis clarissimis patronis Romanis et honoribus ab eis acceptis enumerandis dedit. Fuerunt Tiberius Claudius Plautinus, legatus pro praetore Britanniae Inferioris qui Sollemni tribunatum semenstrem legionis sextae Victricis promisit atque apud eum in Britanniam anno 220 ille iter fecit; item Marcus Aedinius praefectus praetorio quem Sollemnis Romam visit et ab eo epistulam commendationis ad novum legatum Lugdunensis provinciae accepit; item Marcus Valerius Florus tribunus militum legionis tertiae Augustae qui eum Lambaesem in Numidiam accersivit. Nec suis verbis contentus etiam exempla epistularum a Plautino et Aedinio sibi missarum in monumenti lateribus insculpi fecit. Epistula Aedini Iuliani nos certiores facit Paulinum a Sennio magnum beneficium accepisse tum cum legatus provinciae Lugdunensis erat: nam Galliarum civitatum legati eum accusare in animo habebant cum Sennius Solemnis, qui sacerdos ad Confluentem erat atque eorum concilio praesidebat, consilio legatorum obstitit atque effecit ut omnes ab accusatione desisterent.

Hic textum dedicationis in fronte monumenti scriptae habes (etsi nonnullae lineae erasae sunt) ab H. G. Pflaum editum:
thumb|upright=0.8|Miserandus aspectus hodie lapidis multis tribulationibus conflictati.
:T(ito) Sennio Sollemni Sollem
:nini fil(io) IIvir(o) sine sorte quater aug(uri)
:[o]mnib(us) honorib(us) mun[icipio ---]q(ue) 
:[---]us in
:[s]ua c[i]vitate eodemq(ue) tem[po]re sacerdo[s]
:R[om]ae [et Augusti ad aram omn]e genus spec
:taculorum e[did]it [fu]erunt gladia[to]
:r[um c]ertam(ina) n(umero) XXXII ex quibus per quad
:riduum [n(umero)] V[III] s[ine] missione edideru[nt]
:[bal]neum quod [pop]u[lar]ibus coloniae s[uae]
:pr[ofutu]rum S[ollemninus ---]ribus
:funda[me]ntis inst[itutis reli]querat
:consumm[av]it [item legavit ---] fructum unde
:in perpetuum instauraretur is Sollemnis
:amicus Tib(eri) Claud(i) Paulini leg(ati) Aug(usti) pro
:pr(aetore) pro
:vinc(iae) Lugd(unensis) et cliens fuit cui postea
:[l]eg(ato) Aug(usti) p(ro) p(raetore) in Brit(annia) ad legio
:nem sext[am]
:adsedit [q]uique e[i] salarium militiae
:in auro aliaque munera longe pluris missi[t]
:fuit cliens probatissimus Aedini Iuliani
:leg(ati) Aug(usti) prov(inciae) Lugd(unensis) qui postea
:praef(ectus) praet(orio)
:fuit sicut epistula quae ad latus scripta es[t]
:declaratur adsedit etiam in provincia Num[id(ia)]
:Lambense M(arco) Valerio Floro trib(uno) mil(itum) leg(ionis) III Aug(ustae)
:iudici arcae ferrar(iarum)
:tres prov(inciae) Gall(iae)
:primo umquam in sua civitate posuerunt
:locum ordo civitatis Viducass(ium) libera(e) dedit
:p(osita) XVII K(alendas) Ian(uarias) Pio et Proculo co(n)s(ulibus)

## Notae 
## Plura legere si cupis 
thumb|upright=0.8|Deformatio ex Marmore Tauriniaco facta.
*Maurice Besnier, «Les origines de l'inscription de Thorigny », *Bulletin archéologique du Comité des travaux historiques et scientifiques*,‎ 1913: 21-50
* Jérôme Carcopino, "Le marbre de Thorigny", *Revue des Études Anciennes*, 1948: 336-347
* E. Deniaux, "Recherches récentes autour du marbre de Thorigny", *Annales de Normandie*, 1999: 81-83
**"Viducasses et Unelles. Recherches sur la municipalisation de l’Ouest de la Gaule" in *Cités, municipes, colonies*, Éditions de la Sorbonne, 2009 : 231-249
*Duncan Fishwick, "The Provincial Priesthood of Titus Sennius Sollemnis", *Historia: Zeitschrift für Alte Geschichte*, 1976: 124-128
* Laurent Lamoine,	"Les hommages des Trois Provinces des Gaules extra-sanctuaire du Confluent", ''Mélanges de l'école française de Rome*, 2005: 567-584
*André Pelletier, 	"Sollemnis", *Galliæ Civitates*, 1993 
*	Hans Georg Pflaum, *Le marbre de Thorigny*, Honoré Champion, 1948
*Daniëlle Slootjes, "Local "Potentes" in the Roman Empire : a New Approach to the Concept of Local Elites", *Latomus*, 2009: 416-432 
*Arthur Stein, "Le Marbre de Thorigny", *Listy filologické / Folia philologica Supplementum*, 1957: 1-7
* Pascal Vipard	, *"Marmor Tauriniacum" : le marbre de Thorigny, Vieux, Calvados : la carrière d'un grand notable gaulois au début du troisième siècle ap. J.-C.'', De Boccard, 2008

## Nexus externi 
*L'Arbre Celtique
*Vicimedia communia plura habent quae ad Marmor Tauriniacum spectant.

Categoria:Nati saeculo 2
Categoria:Mortui saeculo 3
Categoria:Incolae Galliae
Categoria:Sacerdotes Romani antiqui